
BEVEZETŐ

Orbán veresége,

Magyar Péter győzelme

– a választási nap két története





– Jó estét, Magyar Péter vagyok!

– Jó estét, Orbán Viktor vagyok, és szeretnék gratulálni a győzelmükhöz!

– Köszönöm a gratulációt Magyarország nevében. Óriási megtiszteltetésnek érzem azt, hogy Batthyány Lajos székében ülve szolgálhatom miniszterelnökként a magyar nemzetet. Április 13-tól közös felelősségünk, hogy újraegyesítsük a magyar nemzetet, és mindent megtegyünk, hogy a magyar embereknek könnyebb és jobb legyen napról napra.

– Jó éjszakát kívánok!



Április 12-én este 9 óra körül, amikor a szavazatok valamivel több, mint a felét megszámolták, a leköszönő miniszterelnök ezekkel a szavakkal gratulált telefonon a következő miniszterelnöknek.

Magyar Péter azonnal kiírta a gratuláció tényét a Facebookra, és ezzel két dolgot is közölt Magyarországgal és a világgal: az általa vezetett Tisza párt megnyerte az országgyűlési választást, az Orbán Viktor vezette kormány pedig elismeri ezt, és békésen átadja a hatalmat.

Történelmi este volt, hiszen a 16 éven át szinte végig kétharmaddal kormányzó Orbán Viktor és a Fidesz elvesztette a hatalmát. Nem is kicsit, hiszen a magyar belpolitikába 2024-ben berobbanó Magyar Péter és a Tisza párt elsöprő arányban, kétharmaddal győzött. Ez a telefonbeszélgetés azt jelentette, hogy vége van Orbán Viktor – az ellenzékiek által sokszor már végtelennek hitt – kormányzásának.

Másnap Magyar Péter ezt a rövid, ám történelmi párbeszédet részletesen el is mesélte a nemzetközi sajtótájékoztatóján. Nem véletlenül emlékezett pontosan minden szóra: a gratulációról felvételt készített, amelyet az első Tisza-frakcióülésen a saját telefonjáról lejátszott. Magyar szerette volna, hogy minden tiszás részese legyen a történelmi pillanatnak.

TISZA

A Tisza kampánycsapata a választás napján délelőtt 11 óra után már bizakodó volt, annak ellenére, hogy a magas részvételből nem következett automatikusan, hogy az nekik kedvez. Az előző két választáson, 2022-ben és 2018-ban például a Fidesz számára lett előnyös a 70 százalék feletti részvétel.

Ám a Tisza a saját, hivatalos adatbázisából folyamatosan ellenőrizte, hogy szimpatizánsaik tényleg elmennek-e szavazni. A kampánycsapat pedig a Szépvölgyi úton kialakított kampányközpontban örömmel rögzítette, hogy azok közül, akik azt ígérték, 11 óráig szavaznak, 99 százalék ezt meg is tette. Szimbolikus, hogy a Tisza csapata a szakzsargonban használt war room (nyersfordításban háborús szoba) helyett peace roomnak (a béke szobája) nevezte el azt a helyiséget, ahonnan hónapokon át vezényelték a kampányt. AFidesz ugyanis háborús pszichózist keltett plakátokon, hirdetésekben, híradásokban, a politikusi nyilatkozatokban pedig sokszor rémisztgették a választókat azzal, hogy Magyar Péter háborúba viszi az országot.

A Tisza annak ellenére számított esélyesnek, hogy a Fidesznek a kampányban is jóval több erőforrása volt. Az ellenzéki párt a mindent elárasztó plakátokkal sem tudott versenyezni. A Tisza kampánycsapata is jóval kisebb volt: Tóth Péter kampányfőnök mellett 7–9 fő csinálta végig az országos kampányt a stratégiaalkotástól a tervezésen át a kommunikációig, míg a Fidesznél ezzel többtucatnyi ember foglalkozott.

Ahogy teltek az órák, a kampánycsapat úgy lett egyre bizakodóbb: a 13 órás részvételi adatok (54,14%) után már elhangzott a kétharmad szó is a peace roomban, mivel a szavazókörökre bontott adatok alapján az a mintázat rajzolódott ki, hogy azokban a szavazókörökben volt kiugróan magas a részvétel, ahol az előzetes elemzés alapján több a Tisza-szimpatizáns.

Persze ekkor sem lehettek biztosak abban, hogy az elemzés helytálló, hiszen semmi nem szavatolta, hogy a szavazókörökben látott korábbi adatokat erre a választásra is lehet vonatkoztatni. 2022-ben egy listán indult hat ellenzéki párt Márki-Zay Péter vezetésével, 2018-ban koordináltan állított egyéni jelölteket több, külön listán induló párt, 2014-ben pedig felemás összefogás volt. 2026-ban azonban a Fidesz és a Tisza egy egy ellenében mérkőzött meg, ráadásul a Tisza vezetője a Fideszből távozott, és nagyon más kampányt folytatott, mint a régi ellenzéki pártok. Semmilyen biztos tudás nem állt rendelkezésre arról, hogy a választási térképek ezúttal milyen mértékben követik le a korábbiakat.

A Tiszában emellett attól is tartottak, hogy a Fidesz előhúz valamilyen mozgósítási csodafegyvert. Bár a 2025-ös dombóvári időközi választásból – amelyen a Tisza nem indult, és amelyet a fideszes Csibi Krisztina simán megnyert 63,64 százalékkal – azt a tapasztalatot szűrték le, hogy a Fidesz mozgósítása már nem olyan hatásos, mint egykor, és a Kubatov­listák sem működnek olyan hatékonyan. A részvétel ugyanis a 34 százalékot sem érte el, pedig a Fidesz nem kevés időt, energiát és pénzt szánt erre a pártigazgató, Kubatov Gábor vezetésével. A róla elnevezett Kubatov-lista egy olyan adatbázist takar, amely részletesen tartalmazza az adott választókerületben élő választók pártpreferenciáját és szavazási szokásait.

Az utolsó napokban ráadásul nemcsak a Tisza-szavazók, hanem a kampánycsapat is tartott az olyan titkos szavazatvásárlásoktól, amelyeket a kampányhajrában készült, A szavazat ára című dokumentumfilmben is bemutattak. Például hogy egyes fideszes polgármesterek és választókerületi elnökök pár ezer forinttal, gyógyszerrel, zsarolással vagy fenyegetéssel biztosítják be a településeiken a biztos fideszes szavazatokat.

Tóth Péter tiszás kampányfőnök ennek ellenszereként találta ki, hogy a lehető legtöbb településre fürkészeket kell küldeni, akiknek a dolga a felderítés, a szemmel tartás és a választási csalások megakadályozása volt. A Tiszában arra számítottak, hogy ha fürkésző szemek követik és rögzítik a szervezett szavazásokat, azok jó eséllyel nem fognak megtörténni. A lelkes önkéntesek ellepték az országot, ám a Tisza vezetői ekkor még ennek hatékonyságában sem lehettek biztosak.

Volt olyan tiszás, aki utólag azon bánkódott, hogy Ózdon nem sikerült kellő számú fürkészt kiküldeni. Ez a választókerület aztán azon kevesek egyike lett, amelyet a Fidesz megnyert: Csuzda Gábor 46-45 százalékkal, 584 szavazattal előzte meg a tiszás Németh Csillát. A tiszások értelmezésében ezt a mandátumot is meg lehetett volna szerezni, ha még több fürkész lett volna jelen. Igaz, hogy semmilyen konkrét bizonyíték nincs arra, hogy a Fidesz szavazatvásárlás segítségével tudta megnyerni ezt a választókerületet.

Ugyanakkor a Tiszában több pozitív példát is említettek: a szomszédos, kazincbarcikai választókerületben például nagyon is hatékonyan dolgoztak a fürkészek. Egy közeli faluban farkasszemet néztek a szavazókat szállító kisbusz sofőrjével, majd a kisbusz mindenféle konfliktus vagy atrocitás nélkül megfordult és eltűnt. Kazincbarcikán végül 53,95-38,08 százalékkal, több mint nyolcezer szavazattal nyert a tiszás Hatala-Orosz Csaba a fideszes Demeter Zoltán előtt.



Tóth Péter azt kérte a kampánystábjától, hogy dolgozzanak akkora elánnal, erőbedobással, mindent beleadva egész nap, hogy este 7 órakor, a szavazókörök lezárásakor haljanak meg. Nem lehet, hogy este 10 órakor haljunk meg? Akkor még látjuk az eredményt – kérdezte viccesen egy csapattag. Nem lehet, mert akkor elvesztegettünk három értékes órát – válaszolta Tóth Péter, akinek a maximalizmusát abszolút kifejezi ez a beszélgetés.



A választási estét a Tisza vezetése és kampánycsapata a Batthyány tér közelében, egy hotelben töltötte, ahol Tóth Péter este folyamatosan egy térkép előtt magyarázta Magyar Péternek, hogyan is érdemes értelmezni az esti részvételi adatokat, majd a szavazókörökből beérkező számokat. A kampánycsapatok általában nem egyszerűen az adott szavazatszámot nézik, hanem az elmozdulásokat is a korábbi eredményekhez képest. Például annak is örültek, hogy egy faluban három szavazattal nyert a Fidesz, mivel négy évvel korábban még 230 szavazat volt a különbség, vagyis ennyit sikerült hozni a Fideszen.



Tóth Péter már este 8 óra előtt tényként közölte Magyar Péterrel és a csapattal, hogy kétharmaddal győzött a Tisza. Pedig akkor még csak pár szavazókör adatát ismerték, de Tóthnak ennyi is elég volt, hogy megállapítsa, mit jelent ez országos szinten. A pártok ugyanis azért tudják előbb az eredményeket az átlagemberhez képest, mert a szavazóköri delegáltak gyorsabban tájékoztatják a központot, mint ahogy a választási iroda nyilvánosságra hozza azokat.

Pedig sokan emlékeznek az eredményváró első képeire, amikor a Tisza-szimpatizánsok döbbent arccal figyelték az első adatokat. Még 1 százalékos feldolgozottságnál sem jártunk, és a listás szavazatok tekintetében a Fidesz vezetett 53,2 százalékkal, a Tisza 38,7 százalékon állt, a Mi Hazánk pedig 6,1 százalékon, vagyis a parlamentbe jutási küszöb felett. Az első adatok mindig a kevés szavazóval rendelkező falusi szavazókörökből jönnek, a Fidesz pedig itt jóval erősebb volt az előző választáson is. A közvetítéseket néző tiszás közönség jó része azonban nem választási szakértő, ezért mindenki a szívéhez kapott. Ám a hotelben a Tisza csapata nem ezeket az adatokat nézte. Az egyéni választókerületi adatok már előre jelezték a tiszás tarolást, azt, hogy olyan településeken és választókerületekben is nyer a Tisza, ahol ellenzéki évtizedek óta nem rúgott labdába.



Fél 9-kor már a Tisza vezetett a nyilvános adatokban is, az egyéni választókerületi térkép pedig kékre változott, pár narancssárga folttal. A Batthyány téren vidámabb lett a hangulat, és az örömujjongások a hotelbe is beszűrődtek. Egyre több telefoncsörgés hallatszott, egyre nagyobb lett a hangzavar. Magyar Pétert felhívta egykori barátja, a hivatalban lévő Miniszterelnökséget vezető miniszter, Gulyás Gergely a Fidesz eredményvárójáról, a budapesti Bálnából, és jelezte neki, hogy Orbán Viktor miniszterelnök szeretne vele beszélni.

Magyar Péter ekkor a csapat nagy részét kiküldte a szobából, és a kétharmados győzelmi adatok ellenére is feszülten várta, mit mond neki a miniszterelnök. Orbán Viktor hamarosan tényleg hívta, és gratulált a győzelméhez.

FIDESZ

A Fidesz kampánycsapatában április 12-én többen már a délután 3 órás adatok után érezték, hogy baj van. Sejtették, hogy a választási részvétel nagysága ezúttal nem nekik kedvez, és azok a szavazók, akik pluszban jelentek meg a szavazóurnáknál, nem a kormány mellett vannak, hanem nagyon is ellene.

Az április 12-i este nemcsak a Tisza, hanem a Fidesz politikusai és szavazói számára is várva várt pillanat volt, hiszen a kormánypárt tervei szerint ekkor derült volna ki, hogy Magyar Péternek csak lájkjai vannak nagy számban, szavazói viszont kevesebben. Erről a fideszes szavazók mellett a fideszes vezetők is meg voltak győződve – még a választás napján is. Úgy vélték, jó eséllyel Orbán Viktor tud majd kormányt alakítani, és a számukra legrosszabb esetben is csak listán veszítenek, az egyéni körzetek megnyerésével a végén több lesz a fideszes mandátum.



A hivatalos kommunikáció szerint az összes fideszesnek azt kellett sugallnia, kommunikálnia és egyértelműsítenie, hogy mi vagyunk a többség, és a Tisza áradása csak a közösségi médiában mutatkozó délibáb. Bármelyik fideszes vezetővel vagy háttéremberrel beszéltem akkor, folyamatosan sorolták azokat a jeleket, amelyek a Fidesz győzelmét vetítették előre: hogy egy fideszes fórumon többen jelentek meg; hogy a Tisza egyéni jelöltjét nem ismeri a városában senki; hogy a háborút és Ukrajnát mennyire elutasítja a többség; hogy egy háttérben készített közvélemény-kutatás a Fidesz előnyét mérte; hogy Magyar Péter szimpátiapontszáma mennyivel alacsonyabb, mint Orbán Viktoré.



A Fidesz emellett bízott abban, hogy a Kubatov-féle mozgósítási kampánygépezet ezúttal is felpörög. Kubatov Gábor pártigazgató ugyanis a kezében lévő, két évtizede gondosan épített adatbázis segítségével pontosan meg tudja határozni, hogy kiket és milyen eszközzel (telefonon, személyesen) kell mozgósítani a választás napján. A kormánypárt tábora tehát a választás napján is a győzelemben hitt.



A központi kampánystábban az utolsó hetekben azért borúsabb forgatókönyvekről is elkezdtek beszélgetni. Orbán Balázs kampányfőnök naponta ülésezett a kampányt lebonyolító operatív csapattal, de volt egy kampánystratégiát tárgyaló, politikusokból álló csapat is, amely hetente legalább egyszer, a hajrában pedig többször is összeült. Ez utóbbiban a Fidesz megannyi ismert és erős embere vett részt: Lázár János, Kubatov Gábor, Rogán Antal és Gyürk András korábbi kampányfőnök is (akinek a hátrébb lépéséről még lesz szó a könyvben) – természetesen Orbán Viktor vezetésével.

A kampánycsapat folyamatosan elemezte a helyzetet az aktuális történések, a közösségi médiás adatok (például Facebook- és TikTok-elérések, Google Trends-adatok), illetve megannyi megrendelt kutatás alapján. Elsősorban a Nézőpont és a Századvég méréseire támaszkodtak, de időnként a Trump-kampányból kölcsönzött amerikai John McLaughlin & Associates adatait is figyelembe vették. Az akkor kiszivárgó információk, illetve a későbbi visszajelzések alapján egymásnak ellentmondó adatsorokból kellett volna kiolvasnia a stábnak a magyar választók hangulatát. A pár százalékpontos fideszes vezetéstől kezdve a magabiztos Tisza-előnyig színes volt a paletta, egyvalamiről voltak meggyőződve a Fideszben: a Medián 2026. márciusi, tiszás kétharmadot jelző számai túlzóak, tiszás politikai megrendelésre és a közhangulat befolyásolására szolgálnak. Akkor még nem tudták, hogy a Mediánt vezető Hann Endrének lesz igaza.

A Fideszben arra számítottak a választást megelőző hónapokban, hogy a részvétel aligha lesz 80 százalék közelében, inkább a négy és nyolc évvel korábbi 70 százalék körül áll meg, ez esetben pedig a Fidesznek jók a pozíciói. A legrosszabb forgatókönyv, amellyel számoltak, hogy a Tisza listán megnyeri a választást, de az egyéni mandátumokkal, illetve akár a Mi Hazánk támogatásával Orbán Viktor alakíthat majd kormányt. A legeslegrosszabb, hogy a Tisza egy-két mandátummal nyer, de akkor Magyar Péter gyorsan megbukik. De nem hiszem, hogy ez lesz – mondta nekem mély meggyőződéssel a Fidesz-kampány egyik résztvevője a választás előtti szombaton.

A Fidesz a választási eredményváróját ismét a pesti Duna-parton lévő Bálnában rendezte be. Szokás szerint megrendelték a tortákat előre, több forgatókönyvre is készültek. A legvalószínűbbnek azt tartották, hogy a Fidesz szűken nyer, Magyar Péter pedig nem ismeri el Orbán Viktor győzelmét. Ezt a hitüket erősítette, hogy Magyar már hetek óta a Fidesz választási csalásairól beszélt, és a választás napján tiszás fürkészeket küldött jó néhány településre. Ezek a fürkészek majd arra lesznek jók, hogy a Tisza a szavazatvásárlásokra hivatkozva megkérdőjelezze az eredményt – gondolták a Fideszben.

És hogy volt-e tényleges fideszes szavazatvásárlás? Ez a helyi kampánystábok jól elrejtett titka, amelyről a Fidesz központjában beszélni sem szoktak, beszélni sem akartak. Kubatov Gábor pártigazgatónak ugyanis az a módszere, hogy az egyes fideszes választókerületi elnököknek és településvezetőknek egy számot ír elő, hány fideszes szavazót kell darabra felmutatni. Hogy milyen módszerrel és pénzből oldják meg, azt nem legfelül beszélték meg. A központban ezeket már adottságnak vették.



A választás napjának délelőttje még nyugalomban telt. A Fideszben számítottak is arra, hogy 11 órakor döbbenetesen nagy számokat látnak a részvételi adatokban (37,98%), mert a Tisza mozgósítási stratégiája a minél korábbi szavazásra biztatta a választókat. Ám a görbe délután sem laposodott el. Őrült telefonálgatás kezdődött a helyi képviselőjelöltek és polgármesterek felé, hogy legyen arról valamilyen információ, milyen új szavazók jelentek meg a szavazóurnáknál. Ám mivel senki nem tudott biztosat mondani, sokakban megmaradt az optimizmus.



Fél 6-kor Rogán Antal és a Bálnában megjelenő Habony Árpád is többeket megnyugtatott azzal, hogy a magas részvétel ezúttal is kormánypárti győzelmet hoz. Ekkor már ismerték az Alapjogokért Központ legutolsó mérését, amely fideszes győzelmet mutatott (44,5 százalék a Tisza 42 százalékával szemben). A Fidesz-közeli cég ezt este hét óra után nyilvánosságra is hozta.

A fideszesekben ugyanis még élt 2022 emléke, amikor a választás napján ugyan győzelemre számítottak, de még este sem tudták pontosan a mértékét. Aztán jött a minden addiginál nagyobb fideszes kétharmad, amely Orbán Viktor szavajárása szerint a Holdról is látszott.

A fideszes kampánycsapat másik fele – köztük Orbán Balázs – azonban ekkor már inkább a rosszabbik forgatókönyvnek adott nagyobb esélyt: hogy győz a Tisza. A plusz szavazókat ugyanis többen inkább kormányellenes protesztszavazóknak tartották, és drukkoltak, hogy ne nőjön még tovább a részvételi aktivitásuk. Ám a tiszás kétharmadot még ekkor sem látták reálisnak.

Az urnazárást követően beérkező pár adat azonban leforrázta a kampánycsapatot és Orbán Viktort. Miközben a Bálnában este 7 után még jó volt a hangulat, és üdvrivalgás fogadta az Alapjogokért-adatsort, a kormánymédiában megszólalók pedig dörzsölték a tenyerüket, hogy a tiszásoknak óriási kognitív disszonancia lehet, és hogy hamarosan lehull a lepel, pár vidéki fideszes polgármester letaglózó hírekről tájékoztatta Orbán Viktort. Az egyikük falujában, ahol négyötöddel szokott nyerni a Fidesz, most csak öt szavazat lett az előny.

Befutott egy szavazóköri eredmény a csornai választókerületből, amely a Fidesz választókerületi rangsorában az első helyen szerepelt több választás óta. A Fidesz ugyanis minden kampány tervezésénél sorrendbe teszi az egyéni választókerületeket 1-től 106-ig, és aszerint csoportosítják az erőforrásokat, aszerint kampányol Orbán Viktor is, hogy mit tart megnyerhetőnek. Ebben a kampányban többnyire a 40-es, 50-es és 60-as sorszámmal ellátott választókerületekben tartott rendezvényeket Orbán (Szentendrén beszélt is erről), vagyis nagyjából 40 választókerületi győzelmet biztosra vettek a Fideszben. Csorna viszont a biztos győztes kategóriában volt, hiszen Gyopáros Alpár minden falut, kisvárost és szavazókört simán szokott nyerni. Ehhez képest a befutott eredmény szerint az egyik Csornától nem messzi faluban a tiszás Bóna Szabolcs nyert.

Orbán Viktorban és a kampánystábban ekkor, este 7 óra után tudatosodott, hogy kétharmaddal fogják elveszíteni a választást. A Fideszben utólag többféle elmélettel, pletykával is igazolni próbálják, hogy nem nézhették be ennyire: hogy Orbán Viktor látta ezt előre, azért mondott több városban is búcsúnak beillő beszédet. Ám ennek ellentmond, hogy akkor miért nem tett semmilyen óvintézkedést a kezében lévő kétharmaddal (például a választási rendszer megváltoztatása vagy az alkotmányozás megnehezítése a következő kormány számára). Egy másik pletyka szerint a kampánystáb rejtegette a valós adatokat Orbán elől, és Orbán a vereségét elismerő beszéde után a színpad szélén oda is szólt Rogánék felé, hogy átvertetek. Ám ennek ellentmond, hogy Orbán a továbbiakban is számít a kampánycsapat több tagjára, például Rogán Antal lett a kabinetfőnöke.



A történelmi vereséget szenvedő miniszterelnök 8 óra körül, amikor a Bálnában épp ünnepelték az első, Fidesz-vezetést mutató részadatokat, jelezte Orbán Balázsnak, hogy gyorsan essenek túl a vereség elismerésén: telefonon gratulál Magyar Péternek, aztán egy rövid beszéd után mindenki hazamehet. Az ott lévők szerint egy másodpercre sem merült fel, hogy Orbán ne ismerné el a vereségét, és jogellenes módon ragaszkodna a székéhez. Felemlegették, hogy 2022-ben Márki-Zay Péter például nem gratulált neki.



Orbán Viktor élete egyik legnehezebb beszélgetésére készülve tárcsázta Magyar Pétert, akinek a számát Gulyás Gergely adta meg neki. Magyar nem vette fel, ezek szerint nem ismerte a miniszterelnök mobilszámát. Így Orbán Gulyást kérte meg, hogy hívja fel régi barátját, és jelezze neki gratulálási szándékát. Másodjára Magyar Péter felvette a telefont Orbán Viktornak.

